وزارت دفاع
وزیردفاع جناب راج ناتھ سنگھ نے ڈی آر ڈی اور کی تیار کردہ کووڈمدافعتی دوا کی پہلی کھیپ لانچ کی اور وزیر صحت ڈاکٹر ہرش وردھن کو سونپی
کووڈ-19 کے خلاف لڑائی میں 2 - ڈی جی دوا امید کی ایک نئی کرن : وزیردفاع
انہوں نے اس دوا کو سائنسی مہارت اور آتم نربھر بھارت کی کوششوں کی ایک صحیح مثال بتایا
نئی دہلی، 17 مئی .2021
وزیردفاع جناب راج ناتھ سنگھ کے ذریعہ 17 مئی 2021 کو نئی دہلی میں کووڈ کے لئے مددگار تھیراپی اینٹی کووڈ دوا 2- ڈی آکسی - ڈی - گلوکوز  کا پہلا بیچ جاری کیا اور اسے صحت اور خاندانی بہبود ، سائنس اور ٹکنالوجی اور ارتھ سائنسز کے وزیر ڈاکٹر ہرش وردھن کو سونپا ۔ اس دوا کے پاوچ سے بھرا ایک ایک ڈبہ آل انڈیا انسٹی ٹیوٹ آف میڈیکل سائنسز  کے ڈائرکٹر ڈاکٹر رندیپ گلیریا اور آرمڈ فورسز میڈیکل سروسز  کے لیفٹننٹ جنرل سنیل کانت کو بھی سونپا گیا۔ اس دوا کے اور ڈبے ملک بھر کے مختلف اسپتالوں کو ایمرجنسی استعمال کے لئے سونپے جائیں گے۔ انسٹی ٹیوٹ آف نیوکلر میڈیسین اینڈ الائیڈ سائنسز  جو کہ دفاعی تحقیق و ترقی کی تنظیم  کی ایک لیب ہے، کے ذریعہ ڈاکٹر ریڈیز لیباریٹریز  حیدرآباد کے ساتھ مل کر کووڈ -19مدفعاتی دوا 2- ڈی آکسی - ڈی - گلوکوز  کا ایک تھیراپیٹک ایپلیکیشن تیار کیا گیا ہے۔
اس موقع پر اظہار خیال کرتے ہوئے وزیر دفاع نے ڈی آر ڈی او اور ڈی آر ایل ، حیدرآباد کو اس دوا کے فروغ کے لئے مبارکباد دی جو کووڈ مریضوں کے آکسیجن پر انحصار کم کرنے اور انہیں جلد ٹھیک ہونے میں مدد کرے گی۔ انہوں نے اس دوا کو ملک کی سائنسی مہارت کی ایک مثال اورخود انحصاری کی سمت میں ایک سنگ میل قرار دیا ۔ جناب راج ناتھ سنگھ نے کہا کہ‘‘ 2- ڈی جی دوا اس چیلنجنگ وقت میں امید کی ایک نئی کرن ہے۔’’
انہوں نے اس یقین کا اظہار کیا کہ یہ دوا کووڈ -19 کے خلاف لڑائی جیتنے میں اہم کردار نبھائے گی۔ انہوں نے کہا کہ اس چیلنجنگ وقت میں ملک کی مدد کرنے کے لئے اس دوا کے فروغ اور پیداوار پبلک پرائیویٹ شعبے کی شراکت داری کی ایک شاندار مثال ہے۔ انہوں نے کہا کہ جب حالات بہتر ہوں گے ، تو وہ ذاتی طور پر اس دوا کے فروغ میں اہم کردار نبھانے والے سبھی سائنس دانوں کو اعزاز سے نوازنا چاہیں گے کیونکہ وہ اس کامیابی کے لئے اس کے حقدار ہیں۔
جناب راج ناتھ سنگھ نے زور دے کر کہا کہ وزیراعظم جناب نریندر مودی کی قیادت میں حکومت لگاتار صورتحال کی نگرانی کررہی ہے اور متعلقہ وزارتوں / محکموں کی اجتماعی کوششوں سے ملک بھرکے اسپتالوں میں آکسیجن کی سپلائی ، دواؤں اور آئی سی یو بیڈ کی ضرورتوں کو پورا کرنے کے لئے موثر قدم اٹھائے ہیں۔ انہوں نے بتایا کہ ملک میں آکسیجن کی سپلائی مئی کے اوائل میں تقریباً 4700 میٹرک ٹن سے بڑھ کر 9500 میٹرک ٹن  یومیہ ہوگئی ہے۔
وزیر دفاع نے دہلی، احمدآباد، لکھنؤ، وارانسی اور گاندھی نگر میں آئی سی یو ، آکسیجن اور وینٹی لیٹر سے لیس کووڈ اسپتالوں کی تعمیر کے علاوہ ، پی ایم کیئرس فنڈ کے تحت ملک بھر کے مختلف اسپتالوں میں میڈیکل آکسیجن پلانٹ قائم کرنے کے لئے ڈی آر ڈی او کی تعریف کی۔ ہلدوانی ، رشیکیش ،جموں اور سری نگر میں اسی طرح کے اسپتال قائم کرنے کا کام جاری ہے۔ انہوں نے اے ایف ایم ایس کے ریٹائرڈ ڈاکٹروں کے جنون کی بھی تعریف کی، جنہوں نے ملک کی آواز پر ضرورت مندوں کو طبی دیکھ بھال فراہم کرنے میں میڈیکل برادری کے ساتھ ہاتھ بٹایا ہے۔
جناب راج ناتھ سنگھ نے موجودہ صورتحال سے نمٹنے میں سول انتظامیہ کی مدد کرنے میں مسلح فورسز کے ذریعہ ادا کئے جارہے اہم رول کو واضح کیا۔ انہوں نے کہا کہ بھارتی فضائیہ  اور بھارتی بحریہ  ملک اور بیرون ملک سے آکسیجن ٹینکر ، کنٹینر، کنسنٹریٹراور دیگر اہم طبی سازوسامان کی نقل و حمل کے لئے کافی کوششیں کررہے ہیں۔ انہوں نے فوجی اسپتالوں میں علاج کی سہولیات میں توسیع پر بھی روشنی ڈالی جو اب عام شہریوں کو بھی فراہم کی جارہی ہے۔
وزیردفاع نے ملک کے ہر شہری کو طبی دیکھ بھال فراہم کرنے کے حکومت کے عزم کا اعادہ کرتے ہوئے کہا کہ وزیراعظم نے افسران کو گھر گھر جانچ کرنے ، آشا اور آنگن واڑی کارکنوں کو سبھی ضروری سازوسامان سے لیس کرنے اور دوردراز کے علاقوں میں سبھی سہولیات فراہم کرنے کی ہدایت دی ہے۔ انہوں نے سبھی فریقوں سے اس وبا کے خلاف جاری ملک کی لڑائی میں کندھے سے کندھا ملا کر چلنے کی درخواست کی۔ انہوں نے یقین ظاہر کرتے ہوئے کہا کہ ملک اس نظر نہ آنے والے دشمن کے خلاف فتح حاصل کرے گا۔ انہوں نے زور دے کر کہا کہ ‘‘ہم چین سے نہیں بیٹھیں گے، ہم تھکیں گے نہیں ، ہم لڑتے رہیں گے، اور کووڈ -19 کے خلاف جیتیں گے’’۔
جناب راج ناتھ سنگھ نے آرمڈ فورسز کی تیاریوں کا بھی ذکر کرتے ہوئے کہا کہ ابھی جب وہ کووڈ -19 کی دوسری لہر سے لڑنے میں سول انتظامیہ کو مدد فراہم کررہی ہیں تب بھی انہوں نے اپنی مستعدی میں کوئی کمی نہیں ہونے دی ہے۔
اپنے خطاب میں وزیرصحت ڈاکٹر ہرش وردھن نے 2- ڈی جی کو ڈی آر ڈی او اور ڈی آر ایل ، حیدرآباد کی ایک اہم حصولیابی قرار دیا جو کووڈ -19 کے مریضوں کو اس بیماری سے جلد صحت یاب ہونے میں مدد کرے گی اور آکسیجن پر ان کے انحصار کو کم کرے گی۔ انہوں نے امید ظاہر کی کہ یہ دوا نہ صرف بھارت میں بلکہ دنیا بھر میں اس وائرس کو ہرانے میں کافی مددگار ثابت ہوگی۔ انہوں نے ڈی آر ڈی او اوراس کے سائنس دانوں کو کووڈ-19 کے خلاف لڑائی میں اہم رول ادا کرنے پر مبارکباد دی ۔
دفاعی تحقیق و ترقی کے محکمہ کے سکریٹری اور ڈی آر ڈی او کے چیئرمین ڈاکٹر ستیش ریڈی نے یقین کا اظہار کیا کہ یہ کووڈ مدافعتی دوا مریضوں کو خطرناک وائرس سے بچانے میں مدد کرے گی۔ امید ہے کہ ڈی آر ایل ، حیدرآباد اس عمل کو آگے بڑھائے گا اور جلد ہی مریضوں کو یہ دوا دستیاب کرائے گا۔ انہوں نے مسلسل رہنمائی اور حمایت کے لئے وزیردفاع کا شکریہ بھی ادا کیا۔
ورچوئلی طریقہ سے اس پروگرام میں شامل ہوتے ہوئے ڈی آر ایل کے چیئرمین جناب کلم ستیش ریڈی نے کہا کہ انہیں 2- ڈی جی کی تیاری میں ڈی آڑ ڈی او اور آئی این ایم اے ایس کے ساتھ اشتراک کرنے کی خوشی ہے۔ انہوں نے کہا کہ تھیراپیٹکس اور ٹیکے کے توسط سے کووڈ کے خلاف ہماری ہم کوششوں کی یہ ازسرنو تصدیق ہے۔
اس پروگرام میں شرکت کرنے والی سرکردہ شخصیات میں سکریٹری  ڈاکٹر راجیش بھوشن اور طبی خدمات کے ڈائرکٹر جنرل ڈاکٹر سنیل کمار بھی شامل تھے۔ ڈی آر ایل کے چیئرمین کے علاوہ ، سلیولر اینڈ مالیکیولر بایولوجی سنٹر کے ڈائرکٹر ڈاکٹر راکیش مشر اور ملک بھر کے کئی ڈاکٹر ، اسپتال اور لیباریٹریز سے جڑے لوگ ورچوئل طریقہ سے اس پروگرام میں شامل ہوئے۔